होली से पहले गुंडों की होगी धरपकड़ जिलाबदर और रासुका की कार्रवाई भी
क्राइम मीटिंग में एसपी ने दिए मातहतों को निर्देश
भास्कर संवाददाता | उज्जैन
होली के त्योहार को देखते हुए एसपी मनोहर सिंह वर्मा ने गुरुवार को क्राइम मीटिंग लेकर जिले के समस्त थाना प्रभारियों को क्षेत्र के सक्रिय गुंडों की धरपकड़ कर उन पर जिलाबदर और रासुका की कार्रवाई करने के निर्देश दिए हंै। होली के पहले तक जिले के गुंडे सलाखों के पीछे होंगे या फिर जिले से बाहर कर दिए जाएंगे।
थाना प्रभारियों को एसपी ने यह भी निर्देश दिए है कि होली से पहले अपने क्षेत्र में होलिका दहन करने वाले मंडलों की सूची बनाए और उनके साथ बैठक कर जरूरी नियमों पर चर्चा की जाए। उन्हें जिम्मेदारी से त्यौहार मनाने की हिदायत दी जाए। एसपी ने क्राइम मीटिंग में सख्त लहजे में कहा कि किसी भी थाना क्षेत्र मे सट्टा, जुआं या अवैध शराब बिक्री की शिकायत मिलती है ताे इसके लिए थाना प्रभारी जिम्मेदार होंगे। थाना प्रभारी पर कानूनी कार्रवाई की जाएगी। बैठक में एएसपी विनायक वर्मा, एएसपी मनीष खत्री, एएसपी विजय खत्री, एएसपी नीरज पांडे, एएसपी क्राइम राजेश सहाय, सीएसपी एवं थाना प्रभारी शामिल थे।
वरिष्ठ नागरिकों के पहचान पत्र बनेंगे
एसपी द्वारा संबल योजना के अंतर्गत वरिष्ठ नागरिकों के पहचान पत्र बनाए जाएंगे। इसमें वृद्ध मित्रों के नाम, पता , आयु, रिटायरमेंट की तारीख, मोबाइल नंबर आदि होगा। एसपी ने बताया होली के बाद वृद्ध मित्रों का सम्मेलन होगा। इसमें सभी बीमारियों के स्पेशलिस्ट डॉक्टर वरिष्ठ नागरिकों का निशुल्क इलाज करेगी।
शिवरात्रि पर सेवा करने वाले अधिकारियों को प्रशस्ति
शिवरात्रि महापर्व पर अच्छी सेवा करने वाले अधिकारियों को क्राइम मीटिंग के दौरान कलेक्टर संकेत भोंडवे और एसपी एमएस वर्मा ने प्रशस्ति पत्र देकर सम्मानित किया।
hin_Deva hin_Deva bho_Deva hin_Deva hin_Deva hin_Deva hin_Deva awa_Deva hin_Deva